Predkladacia  správa

Materiál Koncepcia rozvoja leteckej dopravy Slovenskej republiky, ďalej len „koncepcia“, sa predkladá na základe úlohy B.1.9 uznesenia vlády SR č. 21 z 12.1.2000.
Predložená koncepcia bola vypracovaná Ministerstvom dopravy, pôšt a telekomunikácií SR a bola konzultovaná s viacerými externými špecialistami z oblasti civilného letectva. Pri spracovaní sa využili hodnotenia a odporúčania zahraničných odborníkov.
Koncepcia nadväzuje na Zásady štátnej dopravnej politiky SR, ktoré vláda SR prijala svojim uznesením č. 21/2000. Z 12 systémových blokov tohto materiálu sa pre leteckú dopravu uplatňuje: postupné zavádzanie zásad trhového hospodárstva v podmienkach dopravy, vytváranie dopravnej politiky štátu nadväzne na liberalizajúci sa trh štátov ES s rovnakými podmienkami dopravného podnikania pre všetkých dopravcov, vytvorenie konkurenčného prostredia na dopravnom trhu s primeraným uskutočnením demonopolizácie, deetatizácie a privatizácie, založenie vzťahu štátu a ekonomických subjektov vykonávajúcich dopravnú činnosť na všeobecných zásadách trhovej ekonomiky a na uplatňovaní hľadiska celospoločenského záujmu.
Koncepcia v súlade so štátnou dopravnou politikou rozpracováva strategické zámery dopravnej politiky v civilnom letectve, ktorých cieľom je zosúladenie podmienok hospodárskej súťaže na dopravnom trhu, postupná implementácia nariadení a smerníc Rady Európy do právneho systému SR, vytvorenie funkčnej a efektívnej štátnej správy v oblasti civilného letectva s uplatňovaním regulačnej úlohy štátu a zosúladenie dopravnej politiky v civilnom letectve s vytváraním podmienok pre slobodný pohyb osôb, tovaru, služieb a kapitálu v Európe. 
Všeobecne platí, že rozvoj leteckej dopravy je určovaný predovšetkým leteckými dopravcami a následne kvalitou infraštruktúry letísk. Dohľad nad bezpečnosťou leteckej prevádzky je vykonávaný štátnou správou v civilnom letectve. 
Na realizáciu koncepcie je v oblasti legislatívnej a ekonomickej nutné novelizovať niektoré ekonomické zákony, ktoré nepriaznivo limitujú predovšetkým slovenských dopravcov a sťažujú rozvoj slovenských letísk. 
Z koncepčného hľadiska sú podporované najmä letiská Bratislava a Košice. Pokiaľ ide o druh prevádzky, preferovaná je pravidelná medzinárodná doprava, s dôrazom kladeným na bezpečnosť leteckej prevádzky a zaistenie ochrany. 
Koncepcia bola prerokovaná v Rade hospodárskej a sociálnej dohody SR dňa 23.4.2001 a na základe jej záverov bola dopracovaná. V dopracovanej forme bola prerokovaná s Asociáciou zamestnávateľských zväzov a združení SR s pozitívnym výsledkom. AZZZ SR vypracovala nové písomné stanovisko zo dňa 27.4.2001, v ktorom odporúča RHSD SR na ďalšom rokovaní materiál zobrať na vedomie. Konferenčne bola koncepcia prerokovaná aj s Konfederáciou odborových zväzov SR a Odborovým zväzom dopravy, cestného hospodárstva a autoopravárenstva dňa 10.5.2001. Na rokovaní zástupcovia MDPT SR dali zástupcom odborov podrobné vysvetlenie a stanovisko ku každej pripomienke, väčšina z nich bola zapracovaná a materiál bol v tomto zmysle doplnený. Dňa 25.5.2001 bola koncepcia opätovne prerokovaná v RHSD SR s tým, že z troch partnerov rady iba KOZ SR materiál nepodporil bez konkrétnych návrhov na zmeny. AZZZ SR materiál odporučila prijať.
Dňa 23.4.2001 bola koncepcia prerokovaná na Porade ekonomických ministrov, ktorá odporučila vláde SR materiál, dopracovaný podľa pripomienok PEM, prerokovať.
PEM odporučila predkladateľovi návrh koncepcie dopracovať v troch sústredených bodoch, ktoré boli spracovateľom akceptované a do materiálu zapracované. Podrobný prehľad rozsahu a spôsobu dopracovania je uvedený v „Dodatku ku koncepcii rozvoja leteckej dopravy Slovenskej republiky“.